
ΑΠΟΨΕΙΣ   ΚΑΙ   ΠΡΟΤΑΣΕΙΣ   ΕΠΙ  ΤΩΝ  ΒΑΣΙΚΩΝ ΡΥΘΜΙΣΕΩΝ 
     ΤΟΥ ΣΧΕΔΙΟΥ  ΝΟΜΟΥ  ΓΙΑ  ΤΙΣ  ΑΠΕ

Άρθρο 1

Είναι αδύνατο να κατανοήσει κανείς τη συλλογιστική με την οποία αφαιρέθηκε από το αρχικό Σχέδιο Νόμου η αναφορά στον εθνικό στόχο για συμμετοχή της ηλεκτρικής ενέργειας από ΑΠΕ κατά 20,1% στη συνολική κατανάλωση ηλεκτρικής ενέργειας το 2010 και κατά 29% το 2020. Ακόμα και εάν η Ελλάδα αποτύχει παταγωδώς, όπως είναι πολύ πιθανό, να καλύψει το στόχο του 20,1% για το 2010 (στόχο που αναφέρεται για τη χώρα μας στην Κοινοτική Οδηγία 2001/77/ΕΚ), η αναφορά του στο Σχέδιο Νόμου, έστω ενδεικτικά, ενέχει σημαντικό πολιτικό βάρος. Και αυτό γιατί υποδηλώνει ότι η Πολιτεία προτίθεται, όντως, να λάβει όλα εκείνα τα μέτρα και τις απαραίτητες δράσεις για να στηρίξει σταθερά και ουσιαστικά την ανάπτυξη των ΑΠΕ, θέτοντας έτσι τις βάσεις για την επίτευξη του στόχου του 2010 σε μία μεταγενέστερη, έστω, χρονική περίοδο. Ελπίζουμε, γι’ αυτό, να αποτελεί απλώς συντακτική αβλεψία η αναφορά του επίσημου Δελτίου Τύπου του Υπουργείου Ανάπτυξης της 16.01.2006, που συνοδεύει το Σχέδιο Νόμου στη δημόσια διαβούλευση, σύμφωνα με την οποία (σελ. 3) : «…Σήμερα, η συνολική εγκατεστημένη ισχύς σε συστήματα ΑΠΕ στη χώρα μας προσεγγίζει τα 700 MW. Στόχος της νέας διακυβέρνησης είναι, μέχρι το 2010, η συνολική εγκατεστημένη ισχύς να φθάσει τα 1.000 MW» (!).
Έτι περαιτέρω, ιδιαίτερα αρνητική εξέλιξη αποτελεί η απάλειψη από το Άρθρο 1 του αρχικού Σχεδίου Νόμου της παραγράφου σύμφωνα με την οποία : «…Η προώθηση της παραγωγής ηλεκτρικής ενέργειας από ΑΠΕ αποτελεί περιβαλλοντική και ενεργειακή προτεραιότητα υψίστης σημασίας για τη χώρα. Η προτεραιότητα αυτή λαμβάνεται καθοριστικά υπόψη σε περιπτώσεις στάθμισης με περιβαλλοντικές και άλλες προτεραιότητες». 

Πέραν του γεγονότος ότι η παράγραφος αυτή συνοψίζει την ουσία της εθνικής, αλλά και της Κοινοτικής, ενεργειακής πολιτικής την τελευταία δεκαετία, ιδιαίτερα δε της σημερινής Κυβέρνησης και της πολιτικής ηγεσίας του ΥΠΑΝ (με πλήθος σχετικών δηλώσεων, ομιλιών, δελτίων τύπου κ.α., τα τελευταία δύο χρόνια), η παράγραφος αυτή αποτελεί και τον κεντρικό πυλώνα διαμόρφωσης ενός συγκροτημένου και αποτελεσματικού χωροταξικού σχεδιασμού των ΑΠΕ, και ειδικότερα του υπό εκπόνηση από το ΥΠΕΧΩΔΕ Ειδικού Χωροταξικού Πλαισίου για τις ΑΠΕ. Χωρίς τον πυλώνα αυτό καταρρέει η βασική επιχειρηματολογία, η συλλογιστική και ο σχεδιασμός οποιουδήποτε ρεαλιστικού Ειδικού Πλαισίου για τις ΑΠΕ και αν υιοθετηθεί τελικά, και το Πλαίσιο αυτό εξακολουθεί να παραμένει έκθετο στις κατά καιρούς νομικές αιτιάσεις του Συμβουλίου της Επικρατείας κατά των έργων ΑΠΕ.

Πρόταση: 

1) Να αναφέρεται στο άρθρο 1 ο στόχος του 20,1%.

2) Προστίθεται η εξής πρόταση «…Η προώθηση της παραγωγής ηλεκτρικής ενέργειας από ΑΠΕ αποτελεί περιβαλλοντική και ενεργειακή προτεραιότητα υψίστης σημασίας για τη χώρα. Η προτεραιότητα αυτή λαμβάνεται καθοριστικά υπόψη σε περιπτώσεις στάθμισης με περιβαλλοντικές και άλλες προτεραιότητες». 

Άρθρο 2

Ο ορισμός του υβριδικού σταθμού ΑΠΕ που δίδεται στο άρθρο αυτό περιλαμβάνει, μεταξύ άλλων, τον όρο : «…η συμβατική ενέργεια που χρησιμοποιείται για την πλήρωση του συστήματος αποθήκευσης, στην οποία δεν συμπεριλαμβάνεται η ενέργεια που απορροφάται από το Δίκτυο ή το Σύστημα, δεν πρέπει να υπερβαίνει ετησίως το 10% της συνολικά παραγόμενης ενέργειας από τον υβριδικό σταθμό…».

 Ο όρος αυτός αντιβαίνει κάθε περιβαλλοντική, αλλά και ενεργειακή, λογική στήριξης των ΑΠΕ, υπονομεύοντας την προσπάθεια μεγιστοποίησης της διείσδυσης των ΑΠΕ στα μη διασυνδεδεμένα νησιά. Κι αυτό γιατί, σύμφωνα με τον ως άνω όρο, ένας υβριδικός σταθμός μπορεί να στηρίξει το σχεδιασμό και τη λειτουργία του στην ελαχιστοποίηση του τμήματός του που αφορά ΑΠΕ, με ταυτόχρονη μεγιστοποίηση της-εκτός ωρών αιχμής- απορρόφησης ηλεκτρικής ενέργειας από το Δίκτυο ή το Σύστημα (για την πλήρωση του συστήματος αποθήκευσης), χωρίς έτσι να υπερβαίνει το ως άνω όριο του 10%. Κατ’ αυτόν, όμως, τον τρόπο, η παραγόμενη από τον υβριδικό σταθμό ενέργεια, η οποία θα διοχετεύεται στο Δίκτυο ή το Σύστημα υπό ευνοϊκούς όρους προτεραιότητας απορρόφησης και τιμής (δηλ. υπό όρους που προορίζονται για πραγματικούς υβριδικούς σταθμούς ΑΠΕ), θα προέρχεται, στη συντριπτική της πλειοψηφία, από την ηλεκτρική ενέργεια του Δικτύου, δηλ. στην ουσία από ρυπογόνες συμβατικές πηγές ενέργειας που χρησιμοποιούνται για ηλεκτροπαραγωγή στα μη διασυνδεδεμένα νησιά, κυρίως δε από μαζούτ και ντήζελ!
Για να μη συμβεί αυτό το (πολύ ρεαλιστικό και πιθανό) ενδεχόμενο, θα πρέπει το όριο του 10% να συμπεριλαμβάνει και την ενέργεια που απορροφάται από το Δίκτυο ή το Σύστημα.

Η ανεξήγητη σπουδή του Σχεδίου Νόμου να περιορίσει όσο το δυνατόν περισσότερο το τμήμα ΑΠΕ του υβριδικού σταθμού προκύπτει και από το συμπληρωματικό όρο, σύμφωνα με τον οποίο «…η μέγιστη ισχύς από τη μονάδα ηλεκτρικής ενέργειας ΑΠΕ που διοχετεύεται κατά προτεραιότητα στο Δίκτυο δεν μπορεί να υπερβαίνει ποσοστό της ισχύος απορρόφησης ενέργειας από το Δίκτυο κατά τη στιγμή ένταξης της μονάδας ΑΠΕ…». Πέραν του γεγονότος ότι στο αρχικό Σχέδιο Νόμου το «ποσοστό» αυτό δεν υπήρχε (ήταν δηλ. το 100% της ισχύος απορρόφησης), δεν είναι και σαφώς καθορισμένο, αφού θα «…ορίζεται κατά τη χορήγηση της οικείας άδειας παραγωγής μετά από γνώμη του Διαχειριστή Μη Διασυνδεδεμένων Νησιών…» (δηλ. της ΔΕΗ) (Άρθρο 7, παρ. 6 του Σχεδίου Νόμου).

Πλήρης, δηλαδή, αοριστία και αποθάρρυνση των ενδιαφερόμενων επενδυτών. Γι’ αυτό, πρέπει αν απαλειφθεί η έκφραση «ποσοστού», και να επανέλθει η διάταξη στη μορφή και την έννοια που προβλέπονταν στο αρχικό Σχέδιο Νόμου (δηλ. μέγιστη ισχύς ΑΠΕ = μέγιστη ισχύς απορρόφησης από το Δίκτυο).

Άρθρο 3

Πρέπει να αναδιατυπωθεί το σημαντικό  κριτήριο (ε), ως ακολούθως : «(ε) Την εμπειρία  και επιστημονική-τεχνική επάρκεια του αιτούντος σε κατασκευή και χρηματοδότηση ανάλογων έργων στην Ελλάδα ή το εξωτερικό».
Σημείωση: Η διατύπωση αυτή επιτρέπει στους μικρούς παραγωγούς και τους Δήμους να κατασκευάσουν μικρά έργα ΑΠΕ

Άρθρο 4

Για λόγους ουσιαστικής προώθησης όλων των τεχνολογιών ΑΠΕ, καθώς και μείωσης της αδειοδοτικής γραφειοκρατίας και των μακρότατων χρόνων αδειοδότησης, πρέπει να αυξηθούν τα όρια ισχύος που προβλέπει η παρ. 1 του Άρθρου 4, για εξαίρεση από την υποχρέωση λήψης άδειας παραγωγής. Τα όρια αυτά πρέπει να επανέλθουν στα αντίστοιχα όρια που προέβλεπε το αρχικό Σχέδιο Νόμου. Συγκεκριμένα, για σταθμούς ηλεκτροπαραγωγής με χρήση γεωθερμικής ενέργειας, βιομάζας, βιοκαυσίμων και αγροτικών παραπροϊόντων, καθώς και για φωτοβολταϊκούς σταθμούς εκτός των μη διασυνδεδεμένων νησιών, το όριο εξαίρεσης από τη λήψη άδειας παραγωγής πρέπει να καθοριστεί στα 500 kWe. 

Άρθρο 5

Ο μέχρι σήμερα ρόλος του ΚΑΠΕ, τόσο ως ενδιάμεσος φορέας του ΕΠΕ/Β΄ΚΠΣ και του ΕΠΑΝ/Γ΄ΚΠΣ, όσο και ως τεχνικός σύμβουλος της ΡΑΕ στις διαδικασίες αξιολόγησης και ελέγχου  των αιτημάτων αδειών παραγωγής ή και του ελέγχου των ήδη εκδοθεισών αδειών παραγωγής, υπήρξε πολύ θετικός και επιτυχημένος, όσον αφορά την ουσιαστική προώθηση των έργων ΑΠΕ και την επίλυση των παρουσιαζόμενων στην πορεία υλοποίησής τους προβλημάτων και εμποδίων. Η σημαντική υποδομή, τεχνογνωσία και εμπειρία δουλειάς του (δημόσιου φορέα) ΚΑΠΕ στον κρίσιμο για τη χώρα και την εθνική οικονομία τομέα των ανανεώσιμων πηγών ενέργειας, θα πρέπει να αξιοποιηθεί ουσιαστικά και στο στάδιο αξιολόγησης / ελέγχου των αιτήσεων αδειών παραγωγής, κατά θεσμικά κατοχυρωμένο τρόπο (όπως ακριβώς προέβλεπε και η παρ. 4 του Άρθρου 9 του αρχικού Σχεδίου Νόμου), και όχι ο ρόλος αυτός να υπόκειται στη διακριτική ευχέρεια της ΡΑΕ. Υπενθυμίζεται ότι με το Ν. 2702/99 (Άρθρο 11), το ΚΑΠΕ έχει οριστεί ως το Εθνικό Συντονιστικό Κέντρο στους τομείς των ΑΠΕ και της ΟΧΕ/ΕΕ.

Άρθρα 6 & 7 (Υβριδικοί Σταθμοί)

Πέραν των συγκεκριμένων και σημαντικών παρατηρήσεων που διατυπώθηκαν ήδη για τους υβριδικούς σταθμούς στο Άρθρο 2, σημειώνεται επίσης ότι από το Σχέδιο Νόμου έχει απαλειφθεί η ακόλουθη διάταξη (η οποία υπήρχε στο αρχικό Σχέδιο Νόμου) : «…Πέραν των συγκεκριμένων, συμβατικά προβλεπόμενων ωρών αιχμής φορτίου, για τις οποίες υπάρχει εγγυημένη απορρόφηση, σε δεδομένη τιμή, από το Διαχειριστή του Δικτύου της ηλεκτρικής ενέργειας που παράγεται από τον υβριδικό σταθμό, ο σταθμός θα μπορεί να διαθέτει, εφ’ όσον υπάρχει σχετική ζήτηση από το Διαχειριστή του Δικτύου, την ενέργεια που παράγεται από το σύστημα αποθήκευσης (ενέργεια εγγυημένης ισχύος) στο Δίκτυο και σε άλλες χρονικές περιόδους της ημέρας, σε ελεύθερα διαπραγματεύσιμη και ανταγωνιστική τιμή».

Η ως άνω διάταξη είναι σημαντική και προτείνεται η επανένταξή της στο Άρθρο 7 του παρόντος Σχεδίου Νόμου.

Άρθρα 14 & 15

Εντύπωση προξενεί η ελλιπής αναφορά και η αναποτελεσματική μεθοδολογική προσέγγιση των Άρθρων 14 και 15 του Σχεδίου Νόμου, σχετικά με την τιμολόγηση της ηλεκτρικής ενέργειας που παράγεται από ΑΠΕ, ιδιαίτερα δε σε σύγκριση με τα αντίστοιχα άρθρα του αρχικού Σχεδίου Νόμου. Και δεν είναι μόνο το γεγονός της μη αναφοράς τιμών kWh για την ηλεκτρική ενέργεια από φωτοβολταϊκές εγκαταστάσεις, αλλά και από τη συμπαραγωγή (γιατί άραγε;), πράγμα που ίσως προοιωνίζει σημαντική μείωσή τους (όταν τελικά θα ανακοινωθούν), έναντι των αντίστοιχων τιμών του αρχικού Σχεδίου Νόμου, προς μεγάλη, φυσικά, απογοήτευση της επενδυτικής και κατασκευαστικής αγοράς, η οποία είχε αρχίσει να «αναθαρρεί» και πάλι, ιδιαίτερα στα φωτοβολταϊκά, μετά από μία μακρά περίοδο τελμάτωσης. 

Είναι, επιπρόσθετα, και το γεγονός της κατάργησης του κλιμακούμενου τιμολογίου kWh, ανάλογα με το μέγεθος της εγκατεστημένης ισχύος και τη μορφή ΑΠΕ. Η κλιμάκωση αυτή, τόσο στα αιολικά, όσο και στα φωτοβολταϊκά, σαφώς προωθεί μία κατά το δυνατόν παράλληλη ανάπτυξη των διαφόρων τεχνολογιών ΑΠΕ, αλλά και μία πιο ισόρροπη γεωγραφική κατανομή τους, έτσι ώστε να αποφεύγονται τα φαινόμενα έντονης τοπικής υπερσυγκέντρωσης έργων ΑΠΕ μεγάλης κλίμακας.

Γι’ αυτό προτείνεται η εφαρμογή των κλιμακούμενων τιμολογίων ηλεκτρικής ενέργειας από ΑΠΕ, όπως αυτά είχαν διαμορφωθεί και παρουσιαστεί στο αρχικό Σχέδιο Νόμου.

Άρθρο 21

Χωρίς αμφιβολία, η σύσταση και λειτουργία μιας υψηλόβαθμης Επιτροπής Προώθησης Επενδυτικών Σχεδίων Μεγάλης Κλίμακας για ΑΠΕ και ΣΗΘΥΑ (( 50 MWe ή ( 50 εκατ. Ευρώ) αποτελεί θετικό γεγονός για τον αποτελεσματικότερο συντονισμό των αδειοδοτουσών υπηρεσιών και φορέων και για τη λυσιτελέστερη αντιμετώπιση των παντός είδους προβλημάτων που ανακύπτουν στην πορεία της αδειοδοτικής διαδικασίας. Για να έχει όμως η Επιτροπή αυτή ουσιαστικό αντικείμενο, και επειδή η συντριπτική πλειοψηφία των επενδυτικών σχεδίων ΑΠΕ είναι μεγέθους μικρότερου των 50  MWe ή των 50 εκατ. Ευρώ, κυρίως λόγω των σχετικών περιορισμών συνολικού προϋπολογισμού και εγκατεστημένης ισχύος που υφίστανται για τις επιχορηγούμενες επενδύσεις ΑΠΕ τόσο στο ΕΠΑΝ/Γ΄ ΚΠΣ όσο και στον Αναπτυξιακό Νόμο, προτείνεται η ως άνω Επιτροπή να επιλαμβάνεται επενδύσεων ΑΠΕ πάνω από 25 MWe  ή πάνω από 25 εκατ. Ευρώ.

Σύμφωνα με το 6ο Πρόγραμμα Δράσης της Ε.Ε. για το περιβάλλον, τη Διακυβερνητική της Λισαβώνας και τη γενικότερη πολιτική της Ε.Ε., για συμμετοχή των ΜΚΟ στα κέντρα λήψης των αποφάσεων, προτείνουμε να προστεθεί το εξής, στην παρ1 του άρθρου 21

(θ) ένα εκπρόσωπο του Πανελληνίου Δικτύου Οικολογικών Οργανώσεων

Άρθρο 25

 Το πρώτο εδάφιο της παρ. 1 αποτελεί, χωρίς αμφιβολία, την πλέον προβληματική και επικίνδυνη για το μέλλον των ΑΠΕ διάταξη του υπό διαβούλευση Σχεδίου Νόμου. Σύμφωνα με τη διάταξη αυτή: «…Σε περιπτώσεις ήδη θεσμοθετημένων Περιφερειακών Πλαισίων, ρυθμιστικών σχεδίων, γενικών πολεοδομικών σχεδίων, ζωνών οικιστικού ελέγχου ή άλλων σχεδίων χρήσεων γης, το περιεχόμενο των οποίων δεν καλύπτει επαρκώς ή έρχεται σε αντίθεση  με τις κατευθύνσεις του κατ’ άρθρο 7 του Ν. 2742/1999 Ειδικού Πλαισίου Χωροταξικού Σχεδιασμού και Αειφόρου Ανάπτυξης για τις ΑΠΕ, οι σχετικές ρυθμίσεις συναξιολογούνται κατά τη διαδικασία έγκρισης περιβαλλοντικών όρων του σταθμού παραγωγής ηλεκτρικής ενέργειας από ΑΠΕ…» (!!)

Η ως άνω διάταξη παρουσιάζει πλείστα όσα νομικά και άλλα προβλήματα, ακόμα δε περισσότερα προβλήματα θα δημιουργήσει τυχόν προσπάθεια εφαρμογής της στην πράξη. Συγκεκριμένα :

α)
Η διάταξη καταστρατηγεί ευθέως την ιεράρχηση των πλαισίων χωροταξικού σχεδιασμού που έχει θεσμοθετήσει ο Ν. 2742/99 (γενικό > ειδικά > περιφερειακά), και την υποχρέωση των υποκείμενων πλαισίων χωροταξικού σχεδιασμού να εναρμονίζονται προς τα υπερκείμενα.

β)
Η διάταξη αχρηστεύει την οποιαδήποτε πρακτική αξία του Ειδικού Πλαισίου Χωροταξικού Σχεδιασμού και Αειφόρου Ανάπτυξης για τις ΑΠΕ, το οποίο καταρτίζεται την περίοδο αυτή από το ΥΠΕΧΩΔΕ, αφού όλα τα κρίσιμα ζητήματα και οι προκύπτουσες αντιθέσεις θα επιλύονται σε επίπεδο Περιφέρειας ή Νομαρχίας, στη διαδικασία έγκρισης των περιβαλλοντικών όρων ενός έργου ΑΠΕ.

γ)
Η «συναξιολόγηση», σε επίπεδο Περιφέρειας,  των σχετικών (αντιτιθέμενων) χωροταξικών ρυθμίσεων μεταξύ του (εθνικού) Ειδικού Πλαισίου και του εκάστοτε Περιφερειακού Πλαισίου,  μόνο ως φάρσα θα μπορούσε να χαρακτηριστεί, αφού θα εκαλούντο (στο πλαίσιο της ΕΠΟ) οι υπηρεσίες της Περιφέρειας να επιλέξουν μεταξύ των ρυθμίσεων του δικού τους Περιφερειακού Πλαισίου από τη μία, και του Ειδικού Πλαισίου από την άλλη. Προφανώς, κάθε φορά θα επιλέγουν το δικό τους Πλαίσιο και τις συναφείς ρυθμίσεις του!

Για όλους τους παραπάνω λόγους, προτείνεται η πλήρης απαλοιφή της επικίνδυνης αυτής διάταξης και η επαναφορά της νομικά και πρακτικά ορθής ρύθμισης που προέβλεπε το αρχικό Σχέδιο Νόμου, σύμφωνα με την οποία τα Περιφερειακά Πλαίσια εναρμονίζονται προς το Ειδικό Πλαίσιο. Σε περιπτώσεις ήδη θεσμοθετημένων Περιφερειακών Πλαισίων, το περιεχόμενο των οποίων δεν καλύπτει επαρκώς ή έρχεται σε αντίθεση με τις κατευθύνσεις του Ειδικού Πλαισίου, το Ειδικό αυτό Πλαίσιο μπορεί να συμπεριλάβει συγκεκριμένους κανόνες άρσης των αντιφάσεων ή/και ερμηνευτικές διατάξεις.

Άρθρο 26

Στην παρ. 2 του Άρθρου 26, χαρακτηρίζονται ως μη οχλούσες δραστηριότητες οι σταθμοί παραγωγής ηλεκτρικής ενέργειας από γεωθερμία, βιομάζα, βιοκαύσιμα και φωτοβολταϊκά, με αποδιδόμενη ηλεκτρική ισχύ μικρότερη ή ίση του 0,5 MWe. Όμως, το όριο αυτό του 0,5 MWe δεν εναρμονίζεται, ως έδει και ως συνέβαινε και στο αρχικό Σχέδιο Νόμου, με το αντίστοιχο όριο του Άρθρου 4, παρ. 1 για την εξαίρεση από την υποχρέωση λήψης άδειας παραγωγής. Το τελευταίο αυτό όριο ποικίλλει ευρέως στο Άρθρο 4, από 20-40 kWe για τα φωτοβολταϊκά (!),  20-40 kWe για τα αιολικά, 50 kWe για άλλες κατηγορίες σταθμών ΑΠΕ, 100 kWe  για βιομάζα και βιοκαύσιμα, 500 kWe για τη γεωθερμία, κ.ο.κ.

Άρθρο 28

Το άρθρο αυτό, το οποίο επιγράφεται «Απλοποίηση διαδικασιών χορήγησης ΠΠΕΑ και ΕΠΟ για σταθμούς ΑΠΕ», όχι μόνο δεν απλοποιεί την αδειοδοτική διαδικασία των έργων ΑΠΕ, αλλά, αντίθετα, προσθέτει ένα ακόμα γραφειοκρατικό επίπεδο στον ήδη εξοντωτικό αδειοδοτικό μαραθώνιο των ΑΠΕ, σε σχέση με την ισχύουσα ΚΥΑ 1726/03, στην οποία  αναφέρεται και το παρόν άρθρο. Έτσι, για παράδειγμα, ενώ η γνωμοδότηση για την ΠΠΕΑ εκδίδονταν μέχρι σήμερα από το Διευθυντή ΠΕ.ΧΩ. της οικείας Περιφέρειας (ΚΥΑ 1726/03, Άρθρο 2, παρ. α2), σύμφωνα με το Άρθρο 28, παρ. 2 του Σχεδίου Νόμου θα εκδίδεται τώρα από το Γενικό Διευθυντή της Περιφέρειας. Αντίστοιχα, ενώ η γνωμοδότηση αυτή για έργα ΑΠΕ σε προστατευόμενες περιοχές, καθώς και για έργα ΑΠΕ της 1ης υποκατηγορίας της  Α΄ κατηγορίας του Ν. 3010/02, εκδίδονταν από το Διευθυντή ΕΥΠΕ, σύμφωνα με το Άρθρο 28, παρ. 2 του Σχεδίου Νόμου θα εκδίδεται τώρα από το Γενικό Διευθυντή Περιβάλλοντος του ΥΠΕΧΩΔΕ.

Πέραν του γεγονότος, λοιπόν, ότι το Άρθρο 28 αναιρεί ουσιαστικές απλοποιήσεις στην αδειοδοτική διαδικασία έργων ΑΠΕ που είχε επιφέρει η ΚΥΑ 1726/03 και που είχε πλήρως υιοθετήσει και το αρχικό Σχέδιο Νόμου, το υπ’ όψη άρθρο καταργεί περαιτέρω και τη διαδικασία του one-stop shop, την οποία είχε εισαγάγει το αρχικό Σχέδιο Νόμου. Η διαδικασία αυτή του one-stop shop αποτελεί για πολλά χρόνια τώρα πάγιο και ομόφωνο αίτημα όλων των φορέων των ΑΠΕ (επενδυτικών, επιστημονικών, περιβαλλοντικών, κ.α.), αλλά και βασική πλέον κατεύθυνση της Ευρωπαϊκής Επιτροπής για την αποτελεσματικότερη προώθηση των ΑΠΕ (βλ. σχετικό σχόλιο για το Άρθρο 9 του Σχεδίου Νόμου). 

Τέλος, σε σχέση με το αρχικό Σχέδιο Νόμου, το Άρθρο 28 του παρόντος Σχεδίου Νόμου μειώνει (παρ.8) τη διάρκεια ισχύος της ΕΠΟ για σταθμούς ΑΠΕ, από 20 σε 10 έτη. Η εναρμόνιση της χρονικής διάρκειας ισχύος της άδειας λειτουργίας (20 έτη, σύμφωνα με το  Άρθρο 9, παρ. 5) με την αντίστοιχη  διάρκεια ισχύος της ΕΠΟ, δηλ. και οι δύο να ισχύουν για 20 έτη, πράγμα που είχε άλλωστε υιοθετήσει και το αρχικό Σχέδιο Νόμου, είναι και εύλογη και χρήσιμη, στα πλαίσια μάλιστα της διακηρυγμένης προσπάθειας ορθολογικοποίησης της όλης αδειοδοτικής διαδικασίας έργων ΑΠΕ.

Άρθρο 31

Είναι πραγματικά αποκαρδιωτικό να διακηρύσσεται επί μία 15ετία τώρα (και να γίνονται, όντως, και σχετικές προσπάθειες από την Πολιτεία) να δοθούν κίνητρα στους αυτοπαραγωγούς ηλεκτρικής ενέργειας από ΑΠΕ και ΣΗΘΥΑ, και να έρχεται τώρα το Άρθρο 31, παρ. 2 να καταργήσει τη βασική διάταξη-κίνητρο που υπήρχε για τους αυτοπαραγωγούς ΑΠΕ & ΣΗΘΥΑ, και την οποία διάταξη είχαν συμπεριλάβει ή διατηρήσει όλοι οι προηγούμενοι σχετικοί Νόμοι (Ν. 2244/94, 2773/99, 3175/03), αλλά και το αρχικό Σχέδιο Νόμου. Σύμφωνα, λοιπόν, με τη διάταξη αυτή, το γήπεδο ή ο χώρος όπου είναι εγκατεστημένος ο σταθμός δεν απαιτείται να είναι όμορο με το γήπεδο όπου γίνεται η κατανάλωση (για να γίνει ο συμψηφισμός της παραγόμενης και της καταναλισκόμενης από τον αυτοπαραγωγό ηλεκτρικής ενέργειας).

Έρχεται τώρα το Άρθρο 31, παρ. 2 και απαιτεί ή να είναι όμορο το γήπεδο ή να υπάρχει απ’ ευθείας γραμμή (συνήθως υψηλού κόστους) για να γίνει ο συμψηφισμός αυτός! Δηλαδή, στην ουσία απαγορεύει (τιμωρεί) τον αυτοπαραγωγό ΑΠΕ ή ΣΗΘΥΑ, να μη χρησιμοποιήσει το Σύστημα ή το Δίκτυο για να μεταφέρει την παραγόμενη από αυτόν  ηλεκτρική ενέργεια!

Η διάταξη αυτή είναι πέρα για πέρα απαράδεκτη και πρέπει να απαλειφθεί πλήρως από το Σχέδιο Νόμου.

ΚΕΦΑΛΑΙΟ Θ΄ (« Κίνητρα για την ανάπτυξη των ΑΠΕ και ΣΗΘΥΑ»)
Δεν μπορούμε να καταλάβουμε γιατί το κεφάλαιο Θ΄ (« Κίνητρα για την ανάπτυξη των ΑΠΕ και ΣΗΘΥΑ») είναι κενό. Δε μπορούμε να φανταστούμε ότι ένα νομοσχέδιο για την ανάπτυξη των ΑΠΕ δεν θα δίνει κανένα κίνητρο για την ανάπτυξή τους. Γιατί άραγε οκτώ (8) ολόκληρους μήνες μετά την αποστολή του αρχικού Σχεδίου Νόμου στους φορείς των ΑΠΕ (25.04.2005), το οποίο Σχέδιο προέβλεπε μια αναλυτική, ολοκληρωμένη και αποτελεσματική δέσμη κινήτρων για την ανάπτυξη των ΑΠΕ και της συμπαραγωγής (φορολογικών, κεφαλαιουχικών, κ.α.), να μην έχει καταφέρει ακόμα να οριστικοποιήσει το Υπουργείο Ανάπτυξης, σε συνεργασία με το συναρμόδιο Υπουργείο Οικονομίας και Οικονομικών, τα συγκεκριμένα εκείνα κίνητρα που η Κυβέρνηση προτίθεται να δρομολογήσει για την προώθηση των ΑΠΕ και την αποδοτικότερη για την εθνική οικονομία ένταξή τους στο ενεργειακό ισοζύγιο της χώρας ;

Ελπίζουμε ειλικρινά ότι όταν το παρόν Σχέδιο Νόμου κατατεθεί τελικά στη Βουλή (μετά από μακρά και μη δικαιολογημένη καθυστέρηση), θα έχει διασωθεί η δέσμη εκείνη κινήτρων του αρχικού Σχεδίου, η οποία δημιουργούσε ένα στέρεο χρηματοοικονομικό υπόβαθρο για την ταχύρυθμη ανάπτυξη των ΑΠΕ.

Επιπρόσθετες παρατηρήσεις:

1) Απαραίτητη προϋπόθεση για την οποιαδήποτε περαιτέρω προώθηση των ΑΠΕ στη χώρα μας είναι η άμεση υλοποίηση των αναγκαίων έργων υποδομής στις περιοχές υψηλού δυναμικού ΑΠΕ, και κυρίως η ενίσχυση και επέκταση των ηλεκτρικών δικτύων μεταφοράς, τα οποία είναι σήμερα κορεσμένα στις περιοχές αυτές (ή δεν υπάρχουν καθόλου), αδυνατώντας, έτσι, να απορροφήσουν την ηλεκτρική ενέργεια που θα παράγεται από νέα έργα ΑΠΕ. Σε αυτή την κατεύθυνση δεν υπάρχει καμία αναφορά στο νομοσχέδιο.
2) Στα κίνητρα για την ανάπτυξη των ΑΠΕ να περιλαμβάνονται και κίνητρα που έχουν σχέση με το αναπτυξιακό πρόγραμμα της Τοπικής Αυτοδιοίκησης «ΘΗΣΕΑΣ».

3) Το θεσμικό και χρηματοοικονομικό καθεστώς κινήτρων πρέπει να επεκταθεί και στους παραγωγούς μικρής ισχύος ΑΠΕ και τους καταναλωτές, όπως και σε δράσεις μείωσης της κατανάλωσης, με τρόπο που να διαδίδονται και να ενισχύονται ολοκληρωμένες καλές ενεργειακές πρακτικές και να αντικαθίστανται ενεργειοβόρα συστήματα. Το θεσμικό καθεστώς για την αξιοποίηση των ΑΠΕ πρέπει να συμπεριλάβει και την ενίσχυση της πρωτογενούς παραγωγής για βιοκαύσιμα.
4) Προστίθεται άρθρο 33 με τίτλο ΑΠΕ και Κοινή Γνώμη

Α. Συστήνεται Επιτροπή Ενημέρωσης της Κοινής Γνώμης που συγκροτείται από:

(α) Εκπρόσωπο του Υπουργού Ανάπτυξης ως Πρόεδρο

(β) Εκπρόσωπο του Υπουργού Περιβάλλοντος

(γ) Εκπρόσωπο της Κεντρικής Ένωσης Δήμων και Κοινοτήτων Ελλάδος (Κ.Ε.Δ.Κ.Ε.)

(δ) Εκπρόσωπο της Ρυθμιστικής Αρχής Ενέργειας (Ρ.Α.Ε.)

(ε) Εκπρόσωπο του Κέντρου Ανανεώσιμων Πηγών Ενέργειας (Κ.Α.Π.Ε.)

(στ) Εκπρόσωπο του Ελληνικού Συνδέσμου Ηλεκτροπαραγωγών από ΑΠΕ (Ε.Σ.Η.Α.Π.Ε.)

(ζ) Εκπρόσωπο του Πανελληνίου Δικτύου Οικολογικών Οργανώσεων (ΠΑΝ.Δ.ΟΙΚ.Ο.)

Σκοπός της Επιτροπής είναι η παραγωγή έντυπου και ηλεκτρονικού υλικού για την ενημέρωση της Κοινής Γνώμης για τις ΑΠΕ, η παραγωγή τηλεοπτικών μηνυμάτων και γενικότερα η χρήση κάθε πρόσφορου μέσου για την ενημέρωση της Κοινής Γνώμης, σε τοπικό και εθνικό επίπεδο.
Β. Η ίδια Επιτροπή μπορεί να προσκαλεί τους ενδιαφερόμενους επενδυτές και τις τοπικές αρχές, στις περιοχές που υπάρχουν τυχόν αντιδράσεις στην εγκατάσταση ΑΠΕ, για διαβούλευση και ενημέρωση με σκοπό την εξεύρεση της καλύτερης δυνατής λύσης.

Γ. Με απόφαση του Υπουργού Ανάπτυξης και Οικονομίας και Οικονομικών καθορίζονται οι πόροι οι οποίοι διατίθενται στην Επιτροπή για την πραγματοποίηση του σκοπού της

«Τελικές και μεταβατικές διατάξεις»

Εκφράζουμε την ανησυχία μας για την απουσία των -απαραίτητων σε κάθε νομοσχέδιο- μεταβατικών  διατάξεων, και ελπίζουμε ότι δεν θα επιχειρηθεί αιφνιδιασμός όσον αφορά τις διατάξεις αυτές, όταν το Σχέδιο Νόμου κατατεθεί τελικά στη Βουλή. Η ανησυχία αυτή είναι απόλυτα δικαιολογημένη, αφού το αντίστοιχο άρθρο του αρχικού Σχεδίου Νόμου (Άρθρο 41, παρ. 3) είχε τύχει αρνητικότατης κριτικής και καθολικής αντίδρασης από όλους τους φορείς των ΑΠΕ, λόγω της διαδικασίας επαναξιολόγησης όλων των εκδοθεισών αδειών παραγωγής και της επαναδιανομής αυτών με βάση νέα κριτήρια, που προέβλεπε.

Η θεώρηση αυτή διαφέρει ριζικά από την εξέταση και εντοπισμό των «αδρανών» και «τελματωμένων» αδειών, που ενδεχόμενα καθυστερούν με υπαιτιότητα του ενδιαφερομένου. Στη δεύτερη αυτή περίπτωση, είναι ενδεχόμενα θεμιτή η παρέμβαση της Πολιτείας και η ανάκληση της σχετικής άδειας. Στην πρώτη, όμως, περίπτωση και διατύπωση, η Πολιτεία θέτει υπό επανεξέταση και επαναξιολόγηση όλες τις άδειες και πιστεύουμε ότι αυτό δεν συνηγορεί υπέρ της αξιοπιστίας, της αμεροληψίας και της «συνέχειας» που πρέπει να έχει το κράτος, ανεξαρτήτως ηγεσίας των αρμόδιων φορέων.






